કંકુકાકીએ રહેઠાણના ઊંચાઈના સ્તર અને માનસિક સ્તરનો ભાગાકાર કરીને છેદ જ ઉડાડી દીધો. ‘હાચી વાત. આ ખાંચામ નવા ફ્લેટો થયા, એમાં રે’ છે. એને કાલ જોઈ’તી?’ હંસામાસીએ કહ્યું. ‘હંઅન. ઓલુ ફેસનેબલ ગાઉન તો ઇન જરાય હારુ નથ લાગતું, પણ જંઈ જુઓ તંઈ ઈ પે’રીન હાલી નીકળે છ ‘હાલાતુલી’. ડ્રેસ પે’રે તો દુપટ્ટોય હરખો નથ નાખતી. કાયમ ઊંચકનીચક જ હોય ને પાછું જ્યાંથી ઊંચો હોયને ન્યાંથી જ હરખો કયરા કરે ‘અકલમઠી’.’ સવિતાકાકીએ વિશેષણો આપીને એની બેદરકારી અને અણઆવડત વર્ણવ્યાં. ‘લાલ-પીળી ડાંડિયુંવાળાં ચશ્માં ચડાવે પાછી અને એને સૂતળી જેવા ઝટિયા ઉપર સેટ કરે.